 

**בבית הדין הצבאי המחוזי**

**מחוז שיפוט מרכז**

**בפני ההרכב: סא"ל לידור דרכמן – אב"ד**

**רס"ן הילה פנירי – שופטת**

**רס"ן אורן לנקרי - שופט**

**בעניין: התובע הצבאי (ע"י ב"כ, סרן תכלת מרדכי פרגסון)**

**נגד**

**הנאשם: X/XXX טוראי ת' ח' (ע"י ב"כ, עו"ד איליה דביירין)**

**הכרעת - דין**

על פי הודאתו, מורשע הנאשם בעבירה של שימוש בלתי חוקי בנשק, לפי סעיף 85 רישא לחוק השיפוט הצבאי, התשט"ו- 1955, בהתאם לכתב האישום ולפרטים הנוספים.

* **ניתנה היום, ז' באדר ב' התשפ"ד, 17.03.2024, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**גזר - דין**

הנאשם הורשע על פי הודאתו בעבירה של שימוש בלתי חוקי בנשק, לפי סעיף 85 רישא לחוק השיפוט הצבאי, התשט"ו-1955, בגין כך שביום 28 בפברואר 2024, הגיע בשעת צהריים לשטחי בית הספר "אשל הנשיא" כשהוא נושא את נשקו האישי, מסוג 4-M, ובו מחסנית מלאה כדורים. בבית הספר פגש הנאשם קטין, עמו ביקש לשוחח על רקע ויכוח שהתעורר בין הקטין לאחיו של הנאשם. במהלך חילופי הדברים, הכה הקטין את הנאשם באמצעות אגרופו ואדם אחר התיז לעבר פניו של הנאשם גז פלפל. בתגובה, צעד הנאשם לאחור וכיוון את נשקו לעבר גופו של הקטין ולעבר אחרים שעמדו במקום, כשבנשק מחסנית.

הנאשם התגייס לצה"ל בחודש דצמבר 2022 והוא משרת בשירות סדיר כלוחם חי"ר. תיק החקירה בעניינו נפתח בעקבות דיווח משטרת ישראל, שהחשיד את הנאשם בשימוש בלתי חוקי בנשק. הנאשם מוחזק במעצר ממשי החל מיום 28 בפברואר 2024.

ניסיון החיים מלמד כי המעשים שבבסיס הרשעת הנאשם עלולים להסתיים באסון - בפציעה ואף במוות, וככאלה ראויים, ברגיל, לענישה מחמירה ומרתיעה. הדברים יפים מכוח קל וחומר משמדובר בהכוונת נשק טעון במזיד לעבר הזולת. מאידך גיסה, במסגרת הסדר הטיעון שהציגו הצדדים ניתן משקל לוויתור ההגנה על טענות ראייתיות משמעותיות, לעניין טיב המעשים והשתלשלות האירועים, כמו גם להודאת הנאשם בהזדמנות הראשונה, ועוד טרם הגשת כתב האישום. כן שקלו הצדדים את שירותו הטוב של הנאשם ביחידה קרבית ואת עברו המשמעתי הנקי (ת/2). משקל מיוחד נתנו הצדדים לרקע לביצוע העבירה, שנעשתה בתגובה לנקיטת אלימות כלפי הנאשם, שאף הובילה לגרימת חבלות בגופו.

לנוכח מכלול שיקולים אלה, כמו גם העובדה כי למרבה המזל, בסופו של יום, לא נגרם כל נזק ממעשיו של הנאשם, מצאנו לכבד את עתירתם המשותפת של הצדדים. על אף שככלל מעשים אלה מצדיקים גם רכיב ענישה הכולל הורדה בדרגה, בענייננו שקלו הצדדים רכיב זה ובאו לכלל הסכמה כי נסיבות המקרה אינן מצדיקות פגיעה בדרגתו של הנאשם. על אף האמור, בראייה כוללת של תמהיל העונש המוסכם, מצאנו לכבד את הסדר הטיעון.

**על הנאשם נגזרים, אפוא, העונשים הבאים:**

1. **חמישים (50) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן ארבעה (4) חודשים למשך שלוש (3) שנים, לבל יעבור עבירה בנשק לפי חוק העונשין, התשל"ז- 1977.**
3. **עונש מאסר מותנה בן שלושה (3) חודשים למשך שנתיים (2) שלא יעבור עבירה של שימוש בלתי חוקי בנשק, לפי סעיף 85 לחוק השיפוט הצבאי, התשט"ו- 1955.**
4. **קנס בסך אלף (1,000)  ₪ אשר ישולם על ידי הנאשם בתשלום אחד (1) החל מיום 01.05.2024. הקנס ינוכה ממשכורתו הצבאית. אם לא ישלם הנאשם את אחד התשלומים במועד יועמד הקנס כולו לפירעון מיידי.**

* **זכות ערעור כחוק.**
* **ניתן היום, ז' באדר ב' התשפ"ד, 17.03.2024, והודע בפומבי ובמעמד הצדדים.**

**\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**נערך על ידי: נ.פ.**

**בתאריך: 8.04.24**

**חתימת המגיה: סרן נועם בזיזה**